31985R1672
L 160/37
JURNALUL OFÍCIAL AL UNIUNII EUROPENE
REGULAMENTUL (CEE) NR. 1672/85 AL COMISIEI
din 19 iunie 1985
de stabilire a normelor de aplicare a ajutorului acordat pentru transhumanța ovinelor, caprinelor și bovinelor în Grecia
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 764/85 al Consiliului din 12 martie 1985 de instituire a unui ajutor pentru transhumanța ovinelor, caprinelor și bovinelor în Grecia (1), în special articolul 2,
întrucât, pentru a asigura eficacitatea și rentabilitatea acesteia, ajutorul pentru transhumanță poate fi acordat numai dacă sunt respectate anumite condiții minime privind numărul animalelor deplasate și distanța de parcurs între locurile de plecare și de sosire; întrucât, cu toate acestea, nu este necesară stabilirea unei distanțe minime în cazul în care este vorba despre un transport ce cuprinde un parcurs pe cale maritimă, având în vedere cheltuielile mari determinate de acest mijloc de transport;
întrucât exercitarea unui control eficient privind ajutorul pentru transhumanță este posibilă numai prin elaborarea și transparența cererilor de ajutoare prezentate de crescători și a actelor justificative necesare;
întrucât, în vederea facilitării declarațiilor de cheltuieli anuale pe care Grecia trebuie să le prezinte în temeiul Regulamentului (CEE) nr. 1723/72 al Comisiei din 26 iulie 1972 privind verificarea conturilor referitoare la Fondul European de Orientare și Garantare Agricolă, secțiunea „Garantare” (2), este necesar să se precizeze anumite elemente care trebuie să figureze în aceste declarații, încă de la începerea cheltuielilor la nivelul administrației naționale;
întrucât măsurile prevăzute de prezentul regulament sunt în conformitate cu avizele Comitetului de gestionare a ovinelor și caprinelor și Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
(1) Un ajutor în sensul Regulamentului (CEE) nr. 764/85 poate fi acordat numai pentru transportul a cel puțin 8 unități de cornute mari (UCM) - ovine, caprine și/sau bovine. Definiția termenului UCM este cea prevăzută la articolul 7 alineatul (1) din Directiva 75/268/CEE a Consiliului din 28 aprilie 1975 privind agricultura montană și din anumite zone defavorizate (3).
(2) În cazul transportului cu camionul și/sau pe calea ferată, distanța minimă de parcurs este de 50 de kilometri.
Articolul 2
(1) Grecia ia măsurile necesare pentru asigurarea unui control eficient al utilizării ajutorului pentru transhumanță; acest control se referă cel puțin la următoarele acte justificative:
-
facturile de transport care menționează mijlocul de transport, numărul și speciile de animale transportate, distanța parcursă și cuantumul cheltuielilor de transport;
-
două certificate care menționează numărul animalelor deplasate, unul fiind eliberat de localitatea de plecare, iar celălalt de localitatea de destinație;
-
declarația crescătorului care precizează efectivul turmelor sale, modul lor de creștere, numărul animalelor deplasate, mijlocul de transport utilizat, distanța parcursă și localitățile de plecare și de destinație.
(2) Ajutorul pentru transhumanță se acordă pentru o singură deplasare începând cu pășunatul de iarnă și terminând cu cel de vară sau invers; acesta se acordă crescătorilor după ce aceștia au depus cererea de ajutor pentru următorul transport. Crescătorii, ale căror efective de turme s-au redus în intervalul dintre cele două cereri de ajutor, pierd, în ceea ce privește prima cerere, dreptul la ajutor pentru transhumanță pentru șeptelul diminuat.
Cu toate acestea, dreptul la ajutor nu se pierde:
-
în cazul în care crescătorul cedează exploatarea proprie succesorului cu care se înrudește până la gradul trei de rudenie;
-
în caz de forță majoră, în special în cazul unor boli contagioase care impun sacrificarea forțată a unei părți sau a întregii turme a crescătorului.
(3) Actele justificative prevăzute la alineatul (1) fac parte din fiecare dosar de cerere de ajutor.
Articolul 3
În declarațiile de cheltuieli în conformitate cu Regulamentul (CEE) nr. 1723/72 trebuie să figureze informații care să indice pentru fiecare „nomos” numărul de ajutoare plătite, cuantumul lor total și anul respectiv.
Totodată, anexat la aceste declarații, Grecia prezintă Comisiei informațiile privind tarifele curente pentru transportul cornutelor cu camionul, pe cale ferată sau pe cale maritimă.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 iunie 1985.